**Indholdsskabelon(er):** Greninformation på gruppeweb

**Placering:** Kan indsættes som undersider i top-menuen på gruppeweb

**Hvorfor?**

Det kan være svært for nye forældre at forstå, hvad en gren er, hvilken gren deres barn tilhører, og hvilke aktiviteter, der er særlige for de forskellige grene. Det er derfor vigtigt, at I uddyber, hvordan I arbejder med spejderne i grenene, og hvad forældrene kan forvente, når deres barn tager til spejder. Denne information er specielt vigtig for nye forældre, der overvejer, hvorvidt deres barn skal gå til spejder eller ej.

**Hvordan?**

Er du i tvivl om, hvordan du ændrer navn på punkterne i top-menuen? Se videoen her: [Redigér topmenuen](https://youtu.be/v0BJu0iqap4)

**Hvad skal der stå?**

Herunder finder du en kort beskrivelse af aldersgrupperne til spejder, og hvad de laver til spejder. Det anbefales, at du tilpasser teksterne, så de passer til jeres specifikke gruppe, og at du tilføjer yderligere information om jeres arbejde med grenen. **Derudover er det vigtigste på grensiderne, at kontaktinformationerne og mødetidspunkterne er korrekte.**

**Familiespejder 3-6 år (før skole)**

Til familiespejder kommer både børn og forældre til spejderaktiviteter i spejdergruppen. Familiespejder er for de mindste børn, og vi lærer de mest basale naturfærdigheder. Til spejdermøderne laver vi snobrød, tænder bål, finder dyr og planter i skoven og oplever naturen helt tæt på.

**Mikrospejder 6-8 år (0.-2. klasse)**

Mikrospejdere er næstyngste spejdere, så her øver vi os i at binde et knob i tørklædet, tage en uniform rigtigt på og lege og sanse i naturen. Børnene prøver at sove i naturen, tage på opdagelse i skoven, bygge huler og tage spejdermærker. Der er fokus på tryghed og vildskab i naturen i børnehøjde.

**Minispejder 8-10 år (2.-4. klasse)**

Spejdere i minigrenen øver sig på at tage på spejderlejr og at blive endnu bedre til forskelligederes følelser og forstå sig selv og samarbejde med de andre børn, imens de fyrer den max af i naturen. Vi tager blandt andet knivbevis, bålbevis og ‘klar dig selv’-mærket til spejdermøderne.

**Juniorspejder 10-12 år (4.-6. klasse)**

I juniorgrenen har vi fokus på samarbejde, hvor spejderne lærer hinanden at kende og arbejder med roller og selvopfattelse. Juniorerne tager ofte på længere ture, og spejderne udfordres med vandreture, bålmad og raftearbejde (at bygge i rafter, der er afgrenede grantræer). I junioralderen kan spejderne også tage på fede kurser og møde andre spejdere fra resten af landet.

**Tropsspejder 12-16 år (6.-9. klasse)**

For tropsspejderne handler spejderlivet især om kammeratskabet og de sjove og udfordrende aktiviteter, de laver sammen. Vi tager på lejr, vandreture med oppakning, kanoture, adventurespejdløb og udfordrende kurser for unge spejdere. Derudover laver vi også store byggeprojekter som f.eks. svævebaner. Spejderne bestemmer og planlægger selv deres aktiviteter. Det betyder, at de selv får ansvar for, at det er sjovt og udfordrende at være spejder.

**Klanspejder 16+ år (efter folkeskole)**

Klanspejdere er unge mennesker, der sammen holder liv i spejderånden, aktiviteterne og deres fællesskab. Her er det ikke en leder, der styrer slagets gang, men vi beslutter sammen, hvad vi skal lave på møderne. Vi tager på spejderture sammen flere gange om året og dyrker alle de spejderfærdigheder og oplevelser, vi har fået gennem vores spejdertid.